Beaufort-Wes juig oor reën | Netwerk24
Deur Jenni Evans, News24 23 April 2019 13:40
Inwoners van Beaufort-Wes het Dinsdag wakker geword met die klank van reën wat hulle hoop lank genoeg sal val om die katastrofiese droogte daar te breek.
So sê Marlene Hendricks, woordvoerder van die munisipaliteit.
"Dit is 'n ongelooflike gevoel om die reën te hoor, om die reën te voel, om die water in die straat te sien loop. Ons is so dankbaar dat dit reën," het sy gesê.
Die Weerdiens het die dorp gewaarsku dat daar Dinsdag tussen 12:00 en 23:00 gevaar van vloede is. Tog was mense verheug om te sien hoe diere op die plase na die poele water stap en water drink sedert die reën Maandag begin het.
'n Dolleë Gamkapoortdam vroeër buite Beaufort-Wes. Deesdae is baie inwoners van dié streek afhanklik van boorgatwater. Foto: MARTIN HARVEY
Volgens Hendricks was sommige mense Dinsdagoggend laat vir werk omdat hulle in die waterpoele gespeel het of sommer net daarin gestaan het om die gevoel te geniet.
Sy sê die reën sal hopelik die grondwatertafel aanvul en die inwoners en boere hoop gee.
Sedert Januarie is die watersituasie so benard dat noodbeperkings van tien liter 'n dag vir mense in die hoërliggende gebiede geld en beurtwater is ingestel.
Die noodlenigingsorganisasie Gift of the Givers het gehelp deur nuwe boorgate te sink en gebottelde water by huise af te lewer.
Hendricks het gesê hulle sal steeds suinig met water werk totdat hulle heeltemal buite gevaar is.
Beaufort-Wes is afhanklik van drie waterbronne: hoofsaaklik die Gamkadam, Springfonteindam en die Walkerdam, asook 36 boorgate en 'n waterherwinningsaanleg.